Beraders na hoërskool gestuur waar Pta-juffrou sterfClapham High School. Foto: Via claphamhighschool.co.za Die Gautengse departement van onderwys het ŉ span beraders na die Pretoriase hoërskool gestuur waar ŉ 60-jarige onderwyseres Dinsdag ineengestort en gesterf het. Maroela Media het vroeër berig die onderwyseres is by die Clapham High School in Queenswood dood. “Volgens ŉ voorlopige ondersoek het die onderwyseres ineengestort en gesterf terwyl sy toesig oor ŉ eksamen gehou het. Die voorval was egter nie ten aanskoue van die leerders soos aanvanklik gedink is nie,” het Oupa Bodibe, woordvoerder van die departement, by navraag aan Maroela Media gesê. Die onderwyseres het glo sleg gevoel en na die badkamer gegaan waar sy ineengestort het. Hy het gesê die departement het ŉ volledige ondersoek na die voorval van stapel gestuur. ŉ Nadoodse ondersoek sal gedoen word om die oorsaak van die vrou se dood te bepaal. Haar identiteit word weerhou totdat al haar naasbestaandes van haar dood in kennis gestel is. “Die onderwyseres het jare se diens verrig en haar dood is ŉ groot verlies vir die skool en die departement,” het Bodibe gesê. Panyaza Lesufi, LUR van die Gautengse departement van onderwys, het kort ná die voorval die skool besoek en onderneem om voort te gaan om ondersteuning aan die oorledene se familie te bied.